
Аннотация. «Ударение и равносложность строк в крымскотатарском 
силлабическом стихе». В статье рассматриваются сущность и особенности 
ударения и равносложности строк в рамках крымскотатарского стиха, 
сложенного на основе «бармака». 

Мевзунынъ актуаллиги. Къырымтатар силлабик шиири колеми ичинде 
ургъу ве сатырларнынъ денклиги меселелери бугуньки куньгедже керекли 
дереджеде огренильмедилер. 

Мевзунынъ огренилюв дереджеси. Къырымтатар силлабик шиири 
бугуньки куньгедже керек дереджеде огренильмеди. Бойле ишлер сырасында 
Алтанълы А. [1, 2, 3, 4] ве Усеинов Т.Б. [9, 10]. 

Ишнинъ макъсады. Теклиф этильген иш силлабик шиирде ургъу ве 
сатырларнынъ денклиги принциплерини догъру анъламакъ, огренмек ве 
ишлетмек макъсадларыны къоя. 

Эсас къысым. Назм шекилининъ аэнклиги тильнинъ фонетик 
хусусиетлеринен багълы. Бу аэнклик учь компоненттен ибареттир: зарб (ритм), 
къафие (рифма) ве бент (строфа). 

Булар арасында энъ муими, тильнинъ грамматик ве фонетик 
хусусиетлеринден таби олгъан, зарб сайылыр. 

Бундан да гъайры, зарб, инсаннынъ нутугъы киби, физиологик 
себеплернен де багълыдыр: нутукъ аппаратынынъ озгюнлигинен, нефес 
процессинен ве иляхри. 

Къырымтатар силлабик шиириетинде зарбнынъ эсас ольчюси оларакъ 
текрарлангъан ве назмий нутукънынъ темелини къойгъан сатыр сайылыр. 

Халкъ шиирининъ уйдурылмасында ве сатырнынъ пейда олувында муим 
характеристика – эджадыр. 

Бу компонент, адет узьре, эки хусусиетни ташымалы: 

а) эджа теркибинде созукъ сеснинъ къыскъалыкь ве узунлыкъ 
тарафындан айны олып кельмеси; 

б) бири биринен къафиеленип кельген туркумлар (сатырлар) колемлери 
ичинде эджаларнынъ айны сайыда ерлешмеси. 

Силлабик шиирде, зарбны къурулувында ургъунынъ ери. ХХ асырнынъ 
башында яшагъан, бир сыра алимлер (Т. Ковальски, Ф. Корш, Сильченко М.С. 


ве башкъ.) тюркий шиир силлабо-тоник принципи эсасында къурулгъаны 

акъкъында язалар. Бу фикирни бугуньки куньде де раст кетирмек мумкюн, 
амма араштырыджылар косьтерген парчалар, суний ве формаль олып, сийрек 
раст келелер. 

Кенъ даркъалгъан халкъ шиири исе тоник принципине ич те уймай. 

Бильгенимиз киби, грамматик ургъу, инсаннынъ нутугъында сёзлерни 
бири биринден айырмакъ вазифесини беджерип, тюркий тиллерде, келименинъ 
сонъки эджасында раст келе. 

Ритмик ургъунынъ макъсады исе — сатыр ичинде ритмик къысымны 
айырмакътыр. Къайд этильген эки термин, яни ритмик ургъу ве ритмик 
къысым, шиир колеминде, сайыда бир олып келелер. Бир ритмик къысым бир 
ритмик ургъу иле ишленильмек керек, зияде дегиль. 

Алимлер арасында “ритмик ве граматик ургъулар эр вакъыт айны ерде 
ерлешмек кереклер, яни бу эки анълам арасында ритмика тарафындан фаркъ 
ёкъ” деген фикир кенъ даркъалы. 

Бу фикирге базы алимлер тарафындан къол тутула. Меселя, къыргъыз 
силлабик шиирини огренген филология илимлери докторы К. Рысалиев, бойле 
яза: “...ритмик ургъу грамматик ургъунен бирлешип сатырда ритмик 
къысымларнынъ сонъки, я да сонъундан экинджи ве учюнджи эджаларында 
ерлеше биле...”. [7, с.25]. 

Амма бу меселе бойле къолай чезильмей. Ритмик къысым бир сыра 
сёзлерден ибарет ола биле. Ритмик ургъу грамматик ургъунен бирлешсе сатыр 
не къадар сёзден ибарет олса, о къадар ритмик къысымларгъа айырылмакъ 
керек. Бу догъуры дегиль. 

Ритмик ургъу ве грамматик ургъу арасында фаркъ неден ибарет? 

Грамматик ургъу сёздеки ургъуны айыра, ритмик ургъу исе ритмик 
къысым ичиндеки ургъуны косьтере. 

Сатырларнынъ денклиги. Къырымтатар силлабик шиирининъ бир муим 
специфик хусусиети бар. Бу чизги тюркий шиириетни арап ве фарс 


назмиетлеринден айыра — сатырда эджаларнынъ денклиги. 

Зарбны къурулувында (бири бирине бакъкъанда) айны севиеде иштирак 
эткен эджалар къырымтатар халкъ силлабик шиириетининъ энъ муим 
хусусиети оларакъ сайылалар. 

Эджа, нутукънынъ энъ къыскъа парчасы олып, айны алда зарбнынъ 
ольчю вазифесини беджере. 

Ахметов З.А. бу акъта яза: “Ритмика тарафындан назмий нутукъ эджагъа 
бакъкъанда даа да кичик, мустакъиль къысымларгъа айырылмай. Айры сес 
зарбнынъ элементи сайылып оламай” [5, с.152]. 

Къырымтатар тилинде эджа бутюн созукъ сеслер ярдымынен пейда ола. 
Узунлыгъы исе бирден (яни бир созукъ сестен) дёрт арифкедже (бир созукъ ве 
учь тутукъ сестен) ола биле. 

Силлабик тюркий шиириетлернинъ эксериетинде, шу анда къырымтатар 
назмиетинде, эджанынъ башында бир тутукъ сестен зияде ерлешмез (меселя: 
бу-лут-лар, ко-бе-лек ве ил.), эджанынъ сонъунда исе — эки тутукъ сестен зияде: 
(меселя: мерт, серт ве ил.). 

Сёзнинъ ортасында созукъ сестен сонъра эки тутукъ сес ерлешсе, 
эджанынъ сынъыры шу эки тутукъ сес арасында кече (ёл-да, сев-ги ве ил.) 

Къайд этильген эки тутукъ сес арасында йымшакълыкъ ишарети ерлешсе, 
бу ишарет эвельки эджагъа кече (куль-мек, сель-би ве ил.). 

Базыда, йымшакълыкъ ве къаттылыкъ ишаретлери тутукъ сесни созукъ 
сестен айыралар ве ойле этип бир созукъ сестен ибарет олгъан эджаларнынъ 
пейда олувына себепчи олалар (дерь-я, эшъ-я ве ил.). 

Сёзнинъ ортасында, созукъ сестен сонъра учь тутукъ сес ерлешкен ерде, 
эджанынъ сынъыры экинджи тутукъ сесинден сонъра кече (дерт-лер, генч-лер 
ве ил.). 

Сёзде, эки созукъ сеснинъ ортасында тутукъ сес ерлешкен вакъытта, 
эджалар озьара созукъ сестен сонъра айырылырлар (та-ва, ма-ша ве ил.). 

Сийрек олса да къырымтатар халкъ силлабик шиириетинде, бир бент 
(строфа) ичинде чешит сайылы туркумларны, яни сатырларны раст кетире 


билемиз: я бир эджа чокъча, я бир эджа азджа. 

Биринджи бакъымдан буны хата деп саймакъ мумкюн. Мисаллернинъ 
эксериетинде, эльбетте, ойле, амма базыда сатырларда созукъ сеслер я тюшюп, 
я да къошулып къалалар. Халкъ агъыз яратыджылыгъында ве язма халкъ 
силлабик шиириетинде (диван назмиетининъ аксине) бу баягъы даркъалгъан 


адиседир. Меселя, “ДИЕДЖЕК”-“ДЕДЖЕК”: 


9. ...Асмада | узюм |къалды, (3+2+2) 

Къыз сенде | гёзюм | къалды. (3+2+2) 

Тенха бир ер | булурсакъ (4+3) 
ДИЕДЖЕК бир | сёзюм | къалды... (4+2+2) [6, с.17]. 


Къадимий заманлардан башлап, тасили олмагъан халкъ шаири назм 
шекилинде, туркумларда, эджаларнынъ сайысыны пармакънен сайгъан ве бу 
термин де вакъыт девамында силлабик везинининъ адына кечкен. 

Силлабиканы къанунлары чешит халкъларда чешит тюрлю озь аксини 
тапалар. Бу адисе бирде бир тильнинъ хусусиетлеринен ве бирде бир миллий 
эдебиятнынъ инкишаф тарихынен багълыдыр. 

Къырымтатар язма халкъ шиириетинде ассиметрик туркумларнынъ 
эксериети йыр назым шекилинде раст келе. Йырджы, адет узьре, керек ерде 
арткъач эджаны тюшюрип кече. 

Базыда туркумлар арасында фаркъ эки, я да зияде эджадан ибарет ола. Бу 
ерде йырлагъан инсан сербест шекильде арткъач эджаларны толуджа окъуй ве 
бундан назым шекили ичь те бозулмай. 

Язма халкъ эдебиятында назм шекиллернинъ эксериети туркумларнынъ 
денклигине эсасланып язылалар. 

Озьбек алими Иззат Султон бойле фикир бильдире: “озьбек шиириетинде 
туркумнынъ он учь чешити ишлетиле (беш эджалыдан башлап он еди 
эджалыгъадже)” [8, с.303]. 

Айны фикирни къырымтатар халкъ шиириети акъкъында айтмакъ 
мумкюн. Бундан да гъайры, къырымтатар сербест шиирлери базыда учь ве эки 


эджалы туркумларнен де яратыла билелер. 

Нетидже: — тюркий силлабик шиириет силлабо-тоник принципине 
уймай ве ургъу силлабик шиирининъ ритмик элементи оларакъ сайылмай; 

—  силлабиканы темелинде эджаларнынъ денклиги турмакъта. 
Къырымтатар силлабик шиириетининъ бутюн къайделери бу характеристика 
эсасында тизилелер ве пармакъ адыны ташыйлар; 

—  эджаларнынь денклиги эсасында зарбнынъ (ритм) бутюн 
компонентлери де чалыша билелер; 

— эджаларнынъ денклиги принципи, зарбнынъ тек бир, айры 
характеристикасы оларакъ, ритмик къысымлар олувы принципинен 


бераберликте, силлабик шиири колеми ичинде толуджа чалыша. 

